CELEX: 62007CJ0285
Direttiva 90/434/KEE
Skambju ta’ ishma transkonfinali
Newtralità fiskali
Kundizzjonijiet
Artikoli 43 u 56 KE
Leġiżlazzjoni ta’ Stat Membru li tissuġġetta ż-żamma tal-valur kontabbli tal-ishma miġjuba għall-ishma ġodda rċevuti, u għaldaqstant in-newtralità fiskali tat-trasferiment, għad-differiment ta’ dan il-valur fil-bilanċ fiskali tal-kumpannija li tikseb [akkwirenti] barranija
Kompatibbiltà

It-talba għal deċiżjoni preliminari tirrigwarda l-interpretazzjoni tal-Artikolu 8(1) u (2) tad-Direttiva tal-Kunsill 90/434/KEE, tat-23 ta’ Lulju 1990, dwar is-sistema komuni tat-tassazzjoni li tapplika għall-inkorporazzjonijiet, id-diviżjonijiet, it-trasferimenti tal-attivi u l-iskambji tal-ishma [azzjonijiet] li jirrigwardaw il-kumpanniji ta’ Stati Membri differenti (
ĠU L 225, p. 1
) kif ukoll tal-Artikoli 43 KE u 56 KE.
Din it-talba ġiet ippreżentata fil-kuntest ta’ kawża bejn A.T. u Finanzamt Stuttgart-Körperschaften (awtorità fiskali li għandha s-sede tagħha fi Stuttgart u li hija kompetenti għall-kumpanniji, iktar ’il quddiem, il-“Finanzamt”) dwar id-deċiżjoni ta’ din tal-aħħar li tintaxxa, fil-kuntest ta’ skambju ta’ azzjonijiet transkonfinali, qligħ ta’ trasferiment.
Il-kuntest ġuridiku
Il-leġiżlazzjoni Komunitarja
Id-Direttiva 90/434 hija intiża, skont l-ewwel premessa tagħha, sabiex tiggarantixxi li l-operazzjonijiet ta’ ristrutturazzjoni ta’ kumpanniji ta’ diversi Stati Membri, bħall-inkorporazzjonijiet, id-diviżjonijiet, it-trasferimenti tal-attivi u l-iskambji ta’ azzjonijiet, ma jkunux ostakolati b’restrizzjonijiet, żvantaġġi u distorsjonijiet li jinħolqu b’mod partikolari mid-dispożizzjonijiet fiskali fl-Istati Membri.
Għal dan il-għan, din id-direttiva tistabbilixxi skema li biha l-imsemmija operazzjonijiet ma jistgħux, fihom infishom, jiġu ntaxxati. Il-qligħ eventwali minn dawn l-operazzjonijiet jista’, fil-prinċipju, jiġi ntaxxat, iżda biss fil-mument meta dawn effettivament jitwettqu.
L-ewwel erba’ premessi kif ukoll id-disa’ premessa tad-Direttiva 90/434 jipprovdu kif ġej:
“Billi l-inkorporazzjonijiet, id-diviżjonijiet, it-trasferimenti ta’ l-attivi u l-iskambji ta’ ishma [azzjonijiet] li jirrigwardaw kumpanniji fi Stati Membri differenti jistgħu jkunu meħtieġa sabiex joħolqu ġewwa l-Komunità l-kondizzjonijiet analogi għal dawk tas-suq intern u sabiex b’hekk jiżguraw li jiġi stabbilit u jiffunzjona b’mod effettiv is-suq komuni; billi dawn il-ħidmiet ma għandhomx jiġu mfixkla b’restrizzjonijiet, żvantaġġi u tagħwiġ li jinħolqu b’mod partikolari mid-dispożizzjonijiet tat-taxxi fl-Istati Membri; billi għal dan l-iskop huwa meħtieġ li jiddaħħlu rigward dawn il-ħidmiet regoli tat-taxxa li jkunu newtri mill-lat tal-kompetizzjoni, sabiex iħallu lill-intrapriżi jadattaw lilhom infushom skond il-ħtiġi[ji]et tas-suq komuni, biex iżidu l-produttività tagħhom u jtejbu s-saħħa tagħhom tal-kompetittività fil-livell internazzjonali
Billi d-dispożizzjonijiet tat-taxxa jiżvantaġġaw dawn il-ħidmiet, meta mqabbla ma’ dawk li jirrigwardaw il-kumpanniji fl-istess Stat Membru; billi huwa meħtieġ li jitneħħew dawn l-iżvantaġġi;
Billi mhux possibbli li jinkiseb dan il-għan bl-estensjoni fil-livell Komunitarju tas-sistemi bħalissa fis-seħħ fl-Istati Membri, ġaladarba d-differenzi bejn dawn is-sistemi x’aktarx li jwasslu għal tagħwiġ; billi sistema komuni tat-taxxa biss hija kapaċi tipprovdi soluzzjoni sodisfaċenti f'dan ir-rigward;
Billi s-sistema komuni tat-taxxi għandha tevita l-impożizzjoni tat-taxxi rigward l-inkorporazzjonijiet, id-diviżjonijiet, it-trasferimenti ta’ l-attivi jew l-iskambji ta’ l-ishma, filwaqt li fl-istess ħin tissalvagwarda l-interessi finanzjarji ta’ l-Istat tal-kumpannija trasferitur [trasferenti] jew ta’ dik miksuba;
[…]
Billi huwa meħtieġ li l-Istati Membri jitħallew il-possibbilità li jirrifjutaw li japplikaw din id-Direttiva meta l-inkorporazzjoni, d-diviżjonijiet, it-trasferiment ta’ l-attiv jew l-iskambji ta’ l-ishma, il-ħidma għandha bħala l-għan tagħha l-evażjoni mit-taxxi […].”
L-Artikolu 2(d) tad-Direttiva 90/434 jiddefinixxi l-i“skambju ta’ ishma [azzjonijiet]” bħala “ħidma li biha kumpannija tikseb sehem [azzjoni]/ishma fil-kapital ta’ kumpannija oħra hekk li tikseb il-maġġoranza tad-drittijiet tal-voti f'din il-kumpannija bi skambju għall-ħruġ lil dawk li jkollhom l-ishma [azzjonijiet] fil-kumpannija ta’ l-aħħar, bi skambju tat-titoli tagħhom, titoli li jirrappreżentaw il-kapital tal-kumpannija ta’ qabel, u, jekk japplika, il-ħlas fi flus korrenti li ma jaqbiżx il-10 % tal-valur nominali jew, fin-nuqqas ta’ valur nominali, il-valur par tal-kontijiet tat-titoli maħruġa bi skambju.”
Skont l-Artikolu 2(g) u (h) ta’ din id-direttiva, “kumpannija miksuba” għandha tfisser “il-kumpannija li fiha jiġi miksub sehem minn kumpannija oħra permezz ta’ skambju tat-titoli”, u minn “kumpannija li tikseb [kumpannija akkwirenti]”“il-kumpannija li takkwista sehem permezz ta’ l-iskambju tat-titoli”.
L-Artikolu 8(1) tad-Direttiva 90/434, li jidher taħt it-Titolu II ta’ din tal-aħħar dwar regoli li japplikaw għall-inkorporazzjonijiet, id-diviżjonijiet u l-iskambji ta’ l-ishma [azzjonijiet], jipprevedi:
“1.   Mal-waqt ta’ inkorporazzjoni, diviżjoni jew skambju ta’ l-ishma [azzjonijiet], l-allokazzjoni tat-titoli li jirrapreżentaw il-kapital tal-kumpannija riċevitur [li tirċievi] jew ta’ dik tal-kisba lil azzjonist tal-kumpannija trasferitur [trasferenti] jew ta’ dik li tikseb bi skambju għat-titoli li jirrappreżentaw il-kapital tal-kumpannija ta’ l-aħħar ma għandhom, minnhom infushom, joħolqu l-ebda tassazzjoni fuq id-dħul, il-profitti jew il-profitti kapitali ta’ dan l-azzjonist.
2.   L-Istati Membri għandhom japplikaw il-paragrafu 1 bil-kondizzjoni li l-azzjonist ma jagħtix lit-titoli rċevuti valur ogħla għall-għanijiet tat-taxxa milli kellhom it-titoli skambjati immedjatament qabel l-inkorporazzjoni, id-diviżjoni jew l-iskambju.
L-applikazzjoni tal-paragrafu 1 ma għandhiex tipprevjieni lill-Istati Membri milli jintaxxaw il-qligħ li jinħoloq mit-trasferiment sossegwanti tat-titoli rċevuti bl-istess mod bħall-qligħ li jiġi mit-trasferiment tat-titoli li kienu jeżistu qabel il-kisba.
F’dan il-paragrafu, l-espressjoni ‘valur għall-għanijiet tat-taxxa’ ifisser l-ammont li fuq il-bażi tiegħu kull qligħ jew telf jiġu kkomputati għall-għanijiet tat-taxxa fuq id-dħul, il-qligħ jew il-profitt kapitali [profitt fuq il-kapital] ta’ azzjonist tal-kumpannija.”
L-Artikolu 11(1)(a) tad-Direttiva 90/434 jipprovdi b’mod partikolari li Stat Membru jista’ jirrifjuta li japplika jew li jirtira l-benefiċċju tad-dispożizzjonijiet kollha jew f’parti tat-Titoli II ta’ din id-direttiva meta jidher li l-iskambju ta’ azzjonijiet jkollu bħala l-għan prinċipali tiegħu jew bħala wieħed mill-għanijiet prinċipali tiegħu l-frodi jew l-evażjoni tat-taxxa.
Il-leġiżlazzjoni Ġermaniża
L-Artikolu 23(4) tal-Liġi dwar tassazzjoni ta’ ristrutturazzjonijiet ta’ impriżi (Umwandlungssteuergesetz), tat-28 ta’ Ottubru 1994 (BGBl. 1994 I, p. 3267, iktar ’il quddiem l-“UmwStG”), kif emendata, jirregola t-trasferiment ta’ ishma miżmuma f’kumpannija li għandha kapital azzjonarju tal-Unjoni Ewropea kif iddefinita fl-Artikolu 3 tad-Direttiva 90/434 fir-rigward tal-elementi karatteristiċi tagħha, lil kumpannija oħra li għandha kapital azzjonarju tal-Unjoni.
Jekk jista’ jintwera li, wara trasferiment tali, il-kumpannija b’kapital azzjonarju li tibbenefika minn dan it-trasferiment tiddisponi direttament, bis-saħħa tas-sehem tagħha, ikkalkolat billi jittieħdu inkunsiderazzjoni l-ishma ttrasferiti, mill-maġġoranza tad-drittijiet ta’ vot fil-kumpannija li tagħha hija rċeviet l-ishma, kif jirriżulta mit-tieni sentenza tal-Artikolu 20(1) tal-UmwStG, il-valutazzjoni tal-ishma li tirċievi l-kumpannija b’kapital azzjonarju li tibbenefika mit-trasferiment hija suġġetta għas-sentenzi 1 sa 4 u 6 tal-Artikolu 20(2) tal-UmwStG, u l-valutazzjoni tal-ishma ġodda li t-trasferent jirċievi mill-kumpannija benefiċjarja tat-trasferiment huwa rregolat permezz tal-ewwel sentenza tal-Artikolu 20(4) tal-UmwStG.
Skont l-ewwel sentenza tal-Artikolu 20(2) tal-UmwStG, il-kumpannija b’kapital azzjonarju tista’ tivvaluta l-assi tan-negozju ttrasferit għall-valur kontabbli tagħha jew għall-valur ogħla minn dan tal-aħħar. Skont it-tieni sentenza ta’ dan l-artikolu, il-valutazzjoni għall-valur kontabbli huwa wkoll legali meta l-assi tan-negozju ttrasferit għandhom, skont regoli tad-dritt kummerċjali, jiġu rreġistrati għall-bilanċ kontabbli fuq livell ogħla.
L-ewwel sentenza tal-Artikolu 20(4) tal-UmwStG tipprovdi li l-valur li bih il-kumpannija b’kapital azzjonarju tivvaluta l-assi tan-negozju ttrasferit jitqies li jikkostitwixxi, għat-trasferent, il-prezz ta’ trrasferiment u l-ispejjeż ta’ akkwist tal-ishma tal-kumpannija. B’din l-aħħar regola, l-UmwStG jimponi t-tressiq ’il quddiem doppju tal-valuri kontabbli, regola li biha t-trasferent ma jistax iżomm il-valur kontabbli tal-ishma li huma s-suġġett tat-trasferiment ħlief jekk il-kumpannija b’kapital azzjonarju li tibbenefika minn dan it-trasferiment tivvaluta hija nfisha l-imsemmija ishma fil-valur kontabbli tagħhom. L-UmwStG ma jagħmel fuq dan il-punt ebda distinzjoni bejn it-trasferimenti mwettqa fil-Ġermanja u t-trasferimenti mwettqa barra mill-Ġermanja, billi dawn iż-żewġ każijiet huma ttrattati b’mod identiku.
Il-kawża prinċipali u d-domandi preliminari
A.T., kumpannija anonima Ġermaniża, inkludiet, fil-grupp tagħha ta’ impriżi, C-GmbH, kumpannija b’responsabbiltà limitata Ġermaniża, li tagħha hija kellha 89.5 % tal-ishma.
Fit-28 ta’ April 2000, A.T. ittrasferiet dan is-sehem lil kumpannija anonima Franċiża, G-SA, bħala korrispettiv tal-għoti ta’ azzjonijiet ġodda ta’ din il-kumpannija, azzjonijiet li jirrappreżentaw 1.47 % tal-kapital azzjonarju u li jirriżulta minn żieda ta’ kapital. Dawn l-azzjonijiet, li l-prezz tas-suq tagħhom sussegwentement waqa’ b’mod sostanzjali, kellhom sussegwentement jiġu ttrasferiti matul ħames snin, skont id-dispożizzjonijiet li jirregolaw is-sorveljanza tas-swieq finanzjarji.
Billi l-ishma miżmuma f’C-GmbH minn A.T., il-kumpannija prinċipali tagħha, ġew, wara t-trasferiment tagħhom, ivvalutati skont il-karta tal-bilanċ u fiskali ta’ G-SA u mhux skont il-valur kontabbli tagħhom kif sar sa’ dak iż-żmien fil-bilanċ fiskali ta’ A.T., iżda skont il-valur tas-suq tagħhom, kif stabbilit fil-kuntratt ta’ trasferiment, il-Finanzamt, fuq il-bażi tal-ewwel sentenza tal-Artikolu 23(4) u l-ewwel sentenza tal-Artikolu 20(4) tal-UmwStG, kif ukoll fuq istruzzjoni relatata tal-Bundesministerium der Finanzen (BMF — Ministru federali tal-finanzi), irrifjutat lil A.T., fil-kuntest tal-intaxxar għas-sena 2000, iż-żamma, għall-azzjonijiet li hija kisbet bħala korrispettiv fil-kapital ta’ G-SA, tal-valuri kontabbli storiċi tal-ishma ttrasferiti f’C-GmbH. Għaldaqstant, il-Finanzamt ikkunsidrat l-operazzjoni ta’ trasferiment taxxabbli u ntaxxat profitt fuq il-kapital minn trasferiment li jikkorrispondi għad-differenza bejn l-ispejjeż inizjali ta’ akkwist tal-ishma f’C-GmbH u l-valur tas-suq tagħhom.
Il-kawża ppreżentata minn A.T. kontra d-deċiżjonijiet fiskali meħuda bis-saħħa ta’ dawn id-dispożizzjonijiet ntlaqgħet fl-ewwel istanza. Il-Finanzamt għalhekk appellat quddiem il-qorti tar-rinviju. Fil-fatt, skont l-UmwStG, l-ishma kkontrollati minn C-GmbH kellhom jiġu vvalutati skont il-valur kontabbli tagħhom fil-bilanċ ta’ G-SA, li, barra minn dan, kien possibbli skont id-dritt Franċiż.
Peress li l-Bundesfinanzhof kellha dubju fir-rigward tal-kompatibbiltà mad-dritt Komunitarju tar-rekwiżit tad-dħul doppju tal-valuri kontabbli fil-każ ta’ trasferimenti transkonfinali, din il-Qorti ddeċidiet li tissospendi l-proċeduri u li tagħmel lill-Qorti tal-Ġustizzja d-domandi preliminari li ġejja:
“1.
L-Artikolu 8(1) u (2) tad-Direttiva [90/434], jipprekludi dispożizzjonijiet tat-tassazzjoni ta’ Stat Membru li jgħidu li, mat-trasferiment ta’ ishma f’kumpannija waħda (tal-UE) li hija limitata bl-ishma f’kumpannija oħra, l-azzjonist tal-kumpannija miksuba jista’ jżomm il-valur kontabbli tal-ishma ttrasferiti biss jekk il-kumpannija [akkwirenti] hija stess ivvalutat l-ishma ttrasferiti skont il-valur kontabbli tagħhom [‘diferiment doppju tal-valuri kontabbli’ (doppelte Buchwertverknüpfung)]?
2.
Jekk ir-risposta għall-ewwel domanda tkun fin-negattiv: il-leġiżlazzjoni li tippreċedi tmur kontra l-Artikoli 43 KE u 56 KE, għalkemm id-‘diferiment doppju tal-valuri kontabbli’ ikun meħtieġ ukoll meta l-ishma miżmuma f’kumpannija b’kapital azzjonarju huma ttrasferiti f’kumpannija b’kapital azzjonarju li hija suġġetta għal taxxa illimitata?”
Fuq id-domandi preliminari
Permezz tal-ewwel domanda tagħha, il-qorti tar-rinviju tistaqsi, sostanzjalment, jekk l-Artikolu 8(1) u (2) tad-Direttiva 90/434 jipprekludix leġiżlazzjoni ta’ Stat Membru li biha skambju ta’ azzjonijiet jagħti lok għall-intaxxar, fir-rigward tal-azzjonisti tal-kumpannija miksuba, ta’ profitt fuq il-kapital ta’ trasferiment li jikkorrispondi għad-differenza bejn l-ispejjeż inizjali ta’ akkwist tal-ishma ttrasferiti u l-valur tas-suq tagħhom, sakemm il-kumpannija akkwirenti ma ddaħħalx il-valur kontabbli storiku tal-ishma ttrasferiti fil-bilanċ tagħha tat-taxxa.
Mill-bidu nett, għandu jiġi mfakkar li, skont l-Artikolu 8(1) tad-Direttiva 90/434, l-għoti, fl-okkażjoni ta’ skambju ta’ azzjonijiet, ta’ titoli rappreżentattivi tal-kapital azzjonarju tal-kumpannija akkwirenti għal azzjonist fil-kumpannija miksuba, bi skambju tat-titoli rappreżentattivi tal-kapital azzjonarju ta’ din l-aħħar kumpannija, m’għandux, fih innfsu, jwassal għal ebda ntaxxar fuq il-qligħ, il-profitti jew il-profitt fuq il-kapital ta’ dan l-azzjonist.
Permezz ta’ dan l-imperattiv ta’ newtralità fiskali fir-rigward tal-azzjonisti tal-kumpannija miksuba, id-Direttiva għandha l-għan, kif jirriżulta mill-ewwel u r-raba’ premessi, li tiżgura li skambju ta’ azzjonijiet li jinteressa kumpanniji ta’ diversi Stati Membri ma jkunx ostakolat b’restrizzjonijiet, żvantaġġi u distorsjonijiet li jinħolqu b’mod partikolari mid-dispożizzjonijiet fiskali fl-Istati Membri.
Madankollu, dan l-imperattiv ta’ newtralità fiskali mhuwiex inkundizzjonali. Fil-fatt, skont l-Artikolu 8(2) tad-Direttiva 90/434, l-Istati Membri għandhom japplikaw il-paragrafu 1 bil-kundizzjoni li l-azzjonist ma jagħtix lit-titoli rċevuti valur ogħla għal skopijiet ta’ taxxa milli kien ikollhom it-titoli skambjati immedjatament qabel l-iskambju ta’ azzjonijiet.
Madankollu, kif jirriżulta mid-deċiżjoni tar-rinviju u b’mod partikolari mill-ewwel domanda preliminari, skont il-leġiżlazzjoni Ġermaniża fil-kawża prinċipali, l-azzjonist tal-kumpannija miksuba ma jistax iżomm it-titoli rċevuti fi skambju tal-valur kontabbli tal-ishma ttrasferiti ħlief jekk il-kumpannija akkwirenti tivvaluta wkoll l-imsemmija ishma skont il-valur kontabbli storiku tagħhom.
Il-Gvern Ġermaniż isostni f’dan ir-rigward li rekwiżit tali ta’ dħul doppju tal-valuri kontabbli huwa kompatibbli mad-Direttiva 90/434, inkwantu din tal-aħħar tħalli, bis-silenzju tagħha fir-rigward tal-irkupru tal-ishma ttrasferiti fil-bilanċ tal-kumpannija akkwirenti, marġni ta’ traspożizzjoni lill-Istati Membri.
Interpretazzjoni tali tal-imsemmija Direttiva ma tistax tiġi aċċettata.
L-ewwel nett, għandu jiġi kkonstatat li l-formulazzjoni imperattiva u ċara tal-Artikolu 8(1) u (2) tad-Direttiva 90/434 ma turi b’ebda mod ir-rieda tal-leġiżlatur Komunitarju li jħalli lill-Istati Membri marġni ta’ traspożizzjoni li jippermetti lil dawn tal-aħħar jissuġġettaw in-newtralità fiskali prevista favur azzjonisti tal-kumpannija miksuba għal kundizzjonijiet addizzjonali.
Barra minn dan, il-fatt li l-Istati Membri jingħataw marġni ta’ traspożizzjoni jmur kontra l-iskop stess ta’ din id-direttiva li, kif jirriżulta diġà mit-titolu tagħha u, b’mod partikolari, mit-tielet premessa ta’ din tal-aħħar, jikkonsisti f’li tistabbilixxi sistema ta’ tassazzjoni komuni minflok li testendi fuq livell Komunitarju s-sistemi nazzjonali fis-seħħ fl-Istati Membri, billi d-differenzi bejn dawn is-sistemi jistgħu jikkawżaw distorsjonijiet.
Mill-bidu nett, li in-newtralità fiskali tiġi suġġetta għal skambju ta’ azzjonijiet li jinteressaw il-kumpanniji ta’ diversi Stati Membri, kif previst fl-Artikolu 8(1) u (2) tad-Direttiva 90/434, bil-kundizzjoni addizzjonali li l-kumpannija akkwirenti ddaħħal il-valur kontabbli storiku tal-ishma ttrasferiti fil-bilanċ fiskali tagħha tmur kontra l-għan ta’ din id-direttiva, li huwa dak li jiġu eliminati l-ostakoli fiskali għar-ristrutturazzjonijiet ta’ kumpanniji bejn il-fruntieri, billi jiġi żgurat li żidiet eventwali fil-valur tal-ishma ma jiġux intaxxati qabel ma jseħħu effettivament (ara, f’dan ir-rigward, is-sentenza tal-5 ta’ Lulju 2007, Kofoed,
C-321/05, Ġabra p. I-5795
, punt 32).
Il-Gvern Ġermaniż isostni madankollu li l-leġiżlazzjoni Ġermaniża inkwistjoni fil-kawża prinċipali tikkontribwixxi għall-għan tad-Direttiva 90/434, li jikkonsisti fid-dħul tat-taxxa u mhux fl-eżenzjoni definittiva. Ir-rekwiżit tad-dħul doppju tal-valuri kontabbli fil-każ ta’ skambju bejn il-fruntieri ta’ ishma għandu preċiżament l-għan li jimpedixxi li l-intaxxar — biss — ma jiġix evitat permezz tat-trasferiment ta’ ishma barra mill-fruntieri, b’tali mod li jwassal b’hekk għal nuqqas totali ta’ intaxxar tat-trasferiment ta’ ishma, kemm fir-rigward tal-kumpannija akkwirenti barranija u kif ukoll tal-kumpannija trasferenti nazzjonali.
Safejn il-Gvern bi ħsiebu b’hekk isostni li l-leġiżlazzjoni Ġermaniża inkwistjoni fil-kawża prinċipali hija neċessarja sabiex jiġi prekluż li ntaxxar, anki fi stadju sussegwenti għall-iskambju ta’ ishma, ikun, definittivament, evitat, għandu jiġi mfakkar li l-Qorti tal-Ġustizzja diġà kellha l-opportunità tikkonstata li l-Istati Membri għandhom jagħtu l-vantaġġji fiskali previsti mid-Direttiva 90/434 għall-operazzjonijiet ta’ skambju ta’ azzjonijiet imsemmija fl-Artikolu 2(d), sakemm dawn l-operazzjonijiet ma jkollhomx bħala għan prinċipali jew bħala wieħed mill-għanijiet prinċipali tagħhom il-frodi jew l-evażjoni mit-taxxa fis-sens tal-Artikolu 11(1)(a) tagħha (sentenza tas-17 ta’ Lulju 1997, Leur-Bloem,
C-28/95, Ġabra p. I-4161
, punt 40).
Huwa biss eċċezzjonalment u f’każijiet partikolari li l-Istati Membri jistgħu, bis-saħħa tal-Artikolu 11(1)(a) tad-Direttiva 90/434, jirrifjutaw li japplikaw totalment jew parzjalment id-dispożizzjonijiet ta’ din id-direttiva jew jirtiraw il-benefiċċju (sentenza Kofoed, iċċitata iktar ’il fuq, punt 37). Sabiex jiġi vverifikat jekk l-operazzjoni kkunsidrata kellhie għan tali, l-awtoritajiet nazzjonali kompetenti ma jistgħux sempliċement japplikaw kriterji ġenerali ddeterminati minn qabel, iżda għandhom jipproċedu, każ b’każ, għal eżami globali tagħha (sentenza Leur-Bloem, iċċitata iktar ’il fuq, punt 41).
Għaldaqstant, għandu jiġi kkonstatat li leġiżlazzjoni fiskali ta’ Stat Membru li, bħal dik inkwistjoni fil-kawża prinċipali, tirrifjuta b’mod ġenerali li tagħti l-benefiċċji fiskali previsti mid-Direttiva 90/434 għall-operazzjonijiet ta’ skambju ta’ azzjonijiet koperti minn din tal-aħħar, għar-raġuni biss li l-kumpannija akkwirenti ma vvalutatx, fil-bilanċ tat-taxxa tagħha, l-ishma ttrasferiti għal valur kontabbli storiku tagħhom, ma tistax tiġi ġġustifikata bl-Artikolu 11(1)(a) tad-Direttiva 90/434 u, għalhekk, ma tistax titqies li hija kompatibbli ma’ din id-direttiva.
F’dan il-kuntest, għandu barra minn hekk jiġi rrilevat li, mingħajr ma ġiet kkontradetta fuq dan il-punt mill-Gvern Ġermaniż, A.T. issostni, fl-osservazzjonijiet tagħha, li l-operazzjoni ta’ skambju ta’ azzjonijiet fil-kawża prinċipali kellha lok biss sabiex tissodisfa r-regoli tas-swieq Amerikani u li G-SA żammet sadanittant l-ishma ta’ C-GmbH li hija akkwistat.
Safejn il-leġiżlazzjoni inkwistjoni fil-kawża prinċipali għandha l-għan, kif isostni l-Gvern Ġermaniż matul is-seduta, mhux biss li tevita l-abbużi, iżda wkoll sabiex tippermetti ntaxxar f’sitwazzjonijiet fejn jirriżulta li teżisti lakuna fis-sistema ta’ tassazzjoni, għandu jiġi kkonstatat li l-fatt li Stat Membru jitħalla jimla b’mod unilaterali lakuni tali, bil-presuppost li dawn il-lakuni jeżistu, iqeigħed f’riskju li jiġi ostakolat it-twettiq tal-iskop tad-Direttiva 90/434 li, kif ġie mfakkar fil-punt 27, jikkonsisti f’li jistabbilixxi sistema ta’ tassazzjoni komuni.
F’dan ir-rigward, għandu jiġi mfakkar li d-Direttiva 90/434 hija stess għandha l-għan, skont ir-raba’ premessa tagħha, li tissalvagwardja l-interessi finanzjarji tal-Istat tal-kumpannija miksuba. B’hekk, it-tieni subparagrafu tal-Artikolu 8(2) tad-Direttiva 90/434 jipprovdi li l-applikazzjoni tal-paragrafu 1 tal-imsemmi artikolu ma għandux jipprevjieni lill-Istati Membri milli jintaxxaw il-qligħ li jinħoloq mit-trasferiment sussegwenti tat-titoli rċevuti bl-istess mod bħall-qligħ li jiġi mit-trasferiment tat-titoli li kienu jeżistu qabel il-kisba.
Madankollu, kif tosserva l-Kummissjoni, il-fatt li, fil-kawża prinċipali, id-dritt tas-suq iwassal lil A.T. sabiex tipproċedi għal trasferiment sussegwenti tal-ishma rċevuti u li l-prezz tas-suq tal-azzjonijiet ta’ G-SA waqa’ sostanzjalment ma jiġġustifikax li jittieħed l-uniku skambju ta’ ishma jittieħed bħala fatt li jiġġenera taxxa, billi r-riżervi moħbija baqgħu mhux realizzati f’din id-data.
Barra minn dan, għandu jiġi nnotat li, kif jammetti l-Gvern Ġermaniż, mhijiex l-awtorità Ġermaniża li ser tibbenefika, għall-finijiet ta’ ntaxxar fil-każ ta’ trrasferiment sussegwenti tal-ishma ttrasferiti, mid-dħul, fir-rigward tal-kumpannija akkwirenti, mill-valur kontabbli storiku ta’ dawn l-ishma, iżda, l-iktar, l-awtorità Franċiża, li turi interess anqas minn naħa tal-leġiżlazzjoni Ġermaniża li timponi tali rekwiżit.
Huwa, mill-bidu nett, diffiċli iktar li jiġi osservat interess reali f’dan ir-rekwiżit tad-dħul doppju tal-valur kontabbli storiku tal-ishma ttrasferiti, li, kif irrilevaw A.T. u l-Kummissjoni fl-osservazzjonijiet bil-miktub rispettivi tagħhom u kif ikkonferma l-Gvern Ġermaniż matul is-seduta, sadanittant l-UmwStG ġiet emendata fis-sens li dan ir-rekwiżit ma japplikax iktar, mis-sena 2007, għall-iskambji ta’ azzjonijiet li jinteressaw il-kumpanniji ta’ diversi Stati Membri.
Fid-dawl tal-kunsiderazzjonijiet kollha li jippreċedu, l-ewwel domanda jeħtieġ li tingħatalha risposta fis-sens li l-Artikolu 8(1) u (2) tad-Direttiva 90/434 jipprekludi leġiżlazzjoni ta’ Stat Membru li biha skambju ta’ azzjonijiet jagħti lok għall-intaxxar, fir-rigward tal-azzjonisti tal-kumpannija miksuba, ta’ profitt fuq il-kapital ta’ trasferiment li jikkorrispondi għad-differenza bejn l-ispejjeż inizjali ta’ akkwist tal-ishma ttrasferiti u l-valur tas-suq tagħhom, sakemm il-kumpannija akkwirenti ma ddaħħalx il-valur kontabbli storiku tal-ishma ttrasferiti fil-bilanċ tagħha tat-taxxa.
Fid-dawl tar-risposta għall-ewwel domanda preliminari, mhemmx lok li tingħata risposta għat-tieni domanda.
Fuq l-ispejjeż
Peress li l-proċedura għandha, fir-rigward tal-partijiet fil-kawżi prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi li:

L-Artikolu 8(1) u (2) tad-Direttiva tal-Kunsill 90/434/KEE tat-23 ta’ Lulju 1990 dwar is-sistema komuni tat-tassazzjoni li tapplika għall-inkorporazzjonijiet, id-diviżjonijiet, it-trasferimenti tal-attivi u l-iskambji tal-ishma [azzjonijiet] li jirrigwardaw il-kumpanniji ta’ Stati Membri differenti jipprekludi leġiżlazzjoni ta’ Stat Membru li biha skambju ta’ azzjonijiet jagħti lok għall-intaxxar, fir-rigward tal-azzjonisti tal-kumpannija miksuba, ta’ profitt fuq il-kapital ta’ trasferiment li jikkorrispondi għad-differenza bejn l-ispejjeż inizjali ta’ akkwist tal-ishma ttrasferiti u l-valur tas-suq tagħhom, sakemm il-kumpannija akkwirenti ma ddaħħalx il-valur kontabbli storiku tal-ishma ttrasferiti fil-bilanċ tagħha tat-taxxa.

Firem
(
*1
)	Lingwa tal-kawża: il-Ġermaniż.